Eteenpäin kulkeva asiantuntija löysi uusia mahdollisuuksia kehittämisestä – lue Milkan uratarina

Milka Hanski hanketalousasiantuntija, TKIO-palvelut

Tarkka ja analyyttinen Milka Hanski pitää huolen Ekhvan projektien taloushallinnosta ja on mukana myös kehittämässä Ekhvan sisäisiin koulutuksiin käytettävää Moodle osaamiskeskusta. Työ on vienyt mennessään ja samalla on herättänyt kiinnostus myös YAMK-tutkinnon suorittamiseen.

OMA TYÖ

Hanketalousasiantuntijan työpäivä pitää sisällään ulkoista rahoitusta saavien projektien taloushallintoa. Työ on tarkkuutta vaativaa kulujen dokumentointia, huolehtimista rahoittajien ehtojen noudattamisesta sekä maksatushakemusten laatimista, joilla toteutuneet kustannukset haetaan rahoittajalta.

-Työ on paljolti kirjanpidon tarkastelua, laskujen tiliöintiä sekä tarvittaessa korjausmuistioiden tekoa. Myös projektityöntekijöiden työajanseurannat ovat tärkeä osa kustannusten dokumentointia.

Työ on myös jatkuvaa yhteydenpitoa projektipäälliköiden ja -työntekijöiden kanssa ja on toki muutakin kuin lukujen seuraamista:

– Opastan myös uusia projektityöntekijöitä rahoitukseen liittyvissä käytänteissä. Esimerkiksi rahoituspäätöksissä asiat on voitu kertoa melko ylimalkaisesti, mutta meillä on antaa paljon yksityiskohtaisempaa tietoa.

Kehittämistyö paljasti uusia mielenkiinnon kohteita ja toi jatkosuunnitelmia

TKIO-palveluissa työskentely on tuonut työnkuvaan myös kehittämistyötä. Tällä hetkellä Hanski on mukana Ekhvan sisäisiin koulutuksiin käytettävän Moodle osaamiskeskus -käyttöönottoprojektissa. Uuden oppimisesta pitävä Hanski kertoo kehittämisen olleen itselle uusi aluevaltaus ja Moodlen olevan ihan oma maailmansa, jonka opettelu on ottanut aikansa. Hanskia on kuitenkin auttanut halu ymmärtää asioita aina laajemmin.

– Minulla on halu lisätä palasia omaan ymmärrykseeni – haluan aina tietää mistä asiat johtuvat ja mikä on logiikka toiminnan taustalla. Tämä on ikään kuin kantava teema minun työurallani.

Saman halun Hanski kertoo ajaneen itseään aiemminkin eteenpäin ja nyt oman osaamisen laajentaminen on saanut pohtimaan myös YAMK-tutkinnon suorittamista.

-Se on vielä auki, mutta jokin projektipäällikkötyöhön ja kehittämiseen tai isommassa kuvassa strategiatyöhön liittyvä tutkinto kiinnostaa.

Kehittämistyö onkin vienyt mennessään ja samalla Hanski on oppinut myös itsestään ja omista vahvuuksistaan. Analyyttiseksi tunnustautuva Hanski kertoo työn myös tuoneen oivalluksia omasta ajattelusta:

-Olen huomannut, että en välttämättä syty sellaisesta, että heitellään vaan ideoita, vaan kaipaan enemmän konkretiaa ja keinoja viedä suunnittelua käytännön tasolle.

Urapolku

Sairaalan arki tulee tutuksi

Perspektiiviä terveydenhuollon arkeen Milka sai työskennellessään hyvinvointialuetta edeltäneellä Eksotella vuodeosastoilla sekä poliklinikoilla osastonsihteerinä. Samalla osaamista ja tietoa pääsi kartuttamaan mielin määrin.

-Osastonsihteerin työnkuva on laaja ja pitää hallita isoja kokonaisuuksia. Tässä auttoi, että halusin tuolloinkin lisätä omaa ymmärrystä ja nähdä miten logiikka asioiden takana toimii. Esimerkiksi kuinka potilaat siirtyvät paikasta toiseen ja niin edelleen.

Siirtyminen hanketoimistoon

Milka halusi laajentaa osaamistaan ja siirtyi projektisihteerin tehtäviin 2020. Siirtymäajan yhteyteen osui paitsi koronaepidemia myös käytännön työ projektien taloushallinnossa alkoi muuttua:

-Tulin töihin murroskohdassa. Ensimmäiset kuukaudet olivat vielä paperien tulostelua, allekirjoitusten hakua ja talteen ottamista. Oli se aikamoinen rumba! Koronan myötä ihmiset eivät sitten olleet enää samalla tavalla toimistoissa ja alettiin siirtyä sähköisiin käytänteisiin.

Työnkuvan muutoksen myötä avautui näkymä myös kehittämispalveluihin. Tietoa janoava asiantuntija on työnsä ohella käynyt projektinhallinnan kursseja ja on päässyt tekemään myös projektipäällikköharjoittelua.

TKIO-palvelut ja uudet tuulet

Aiemmin kehittämispalvelut nimellä ollut toiminta jatkui laajemmin 2026 alusta TKIO-palvelut -nimellä. Työ onkin viime aikoina laajentunut konkreettiseen kehittämistyöhön. Se on yllättänyt positiivisesti ja poistanut myös omaa skeptisyyttä.

-On ollut mahtava huomata, että kehittämisellä saadaan aikaan oikeita muutoksia. Asioita kannattaa tehdä, sillä asioita voi muuttaa!

"Hanketalousasiantuntijan työ on myös paljon muuta kuin lukuja - työhön kuuluu myös projektityöntekijöiden opastamista ja jatkuvaa yhteydenpitoa projektipäälliköiden kanssa."

Miten yhteisöllisyys & Etujoukkue on näkynyt Ekhvalla?

Yhteisöllisyyden Hanski kertoo näkyvän omassa tiimissä ja olevansa tällä hetkellä todella tyytyväinen. Yhteisöllisyyttä on lisännyt etenkin tiimin kokoontuminen kerran viikossa kasvotusten ajankohtaisten asioiden pariin.

- Se on hionut meitä yhteen todella hyvin. Tiimissä voi olla myös oma itsensä eikä tarvitse esittää fiksumpaa kuin on.

Kokoontumisissa ratkotaan myös samalla työssä vastaan tulleita asioita.

-Meillä autetaan ja tuetaan toisiamme. Koen, että puhalletaan yhteen hiileen. Ollaan kyllä Etujoukkueporukka!

Suosittelsitko Ekhvaa työntantajana?

-Kyllä. Sen lisäksi, että tiimin kanssa ratkotaan asioita niin myös esihenkilö on sellainen, jota voi lähestyä myös henkilökohtaisissa asioissa. Tuntuu, että kun nämä raamit on kunnossa niin ehdottomasti suosittelisin.

"Mielestäni on hyvä asia, että Ekhvalla on nostettu työntekijän roolia ja työhyvinvointia myös ihan strategian tasolle. Sellainen alkaa muuttaa pikkuhiljaa myös toimintakulttuuria."

Tehdään yhdessä hyvää

Hanski kokee, että työporukassa kaikki ovat täysillä mukana ja panostavat käsillä olevaan tehtävään. Vaikka tiimi on määrällisesti pienikokoinen, se koostuu hyvin monenlaisista ammattilaisista, jotka tukevat toinen toisiaan ja haluavat kehittää asioita.

-Tiimissä halutaan aidosti muuttaa ja viedä asioita eteenpäin ja tehdä hyvää koko organisaation tasolla.

TKIO-palvelut

Etelä-Karjalan hyvinvointialueella kehitetään jatkuvasti palveluita ja toimintaa asiakkaan hyväksi. TKIO-palvelut (Tutkimus-, kehittämis- ja innovaatiotoiminta sekä osaamisen kehittäminen) tuovat kehittämiseen selkeyttä, sujuvuutta, tietoa, työkaluja ja tukea. TKIO sparraa ja valmentaa yksiköitä ja tiimejä sekä fasilitoi työpajoja.

Tavoitteena on jatkuva parantaminen ja innovatiivista ratkaisujen löytämistä, jotka tuovat arvoa asiakkaille, parantavat asiakaskokemusta, tekevät arjesta sujuvampaa ja palveluista vaikuttavampia.

Kehittäminen on yhdessä oppimista ja tekemistä: projekteja, pilotointeja, tutkimusta, innovaatioita ja onnistumisia – vaikuttavuudesta johdettujen mittarien avulla.

Strategiakauden 2025–2029 tavoitteet ohjaavat tekemistä:
✔ Kaikkia palveluita ohjataan vaikuttavuudesta johdetuilla mittareilla
✔ Toiminta on taloudellisesti kestävällä pohjalla
✔ Asiakkaan kokemus kohtaamisissa on erinomaisella tasolla
✔ Palvelutarpeet arvioidaan kokonaisvaltaisesti yhdellä kertaa
✔ Meillä on Suomen onnellisimmat työntekijät – olemme poikkeuksellisen hyvä työpaikka

Tutustu muihin uratarinoihin tästä.